## Aerocas acorda licitar una campanya per a prolongar tres anys la ruta de Madrid i connectar amb Palma a partir de 2025

*** L’aerolínia adjudicatària haurà de garantir una àmplia connectivitat en la ruta de Madrid mentres que la línia de Palma operarà a l’estiu
* El conseller de Medi Ambient, Infraestructures i Territori destaca la importància d’enllaçar amb un *hub* internacional com l’aeroport Adolfo Suárez Madrid-Barajas**

L’entitat pública Aerocas ha acordat licitar una campanya de posicionament que té com a objectius possibilitar la continuïtat de la ruta Castelló-Madrid durant els tres pròxims anys i l’establiment d’una nova connexió estival amb Palma a partir de 2025.

Així ho ha anunciat el conseller de Medi Ambient, Infraestructures i Territori, Vicente Martínez Mus, qui ha destacat que la licitació d’esta campanya “constituïx una nova mostra de l’aposta decidida del Consell per potenciar la connectivitat de Castelló i l’activitat de l’aeroport”.

En este sentit, el conseller ha destacat la importància de mantindre la connexió amb l’aeroport Adolfo Suárez Madrid-Barajas, “ja que suposa un dels principals *hubs* aeris internacionals, per la qual cosa multiplica les possibilitats de connexió des de i cap a Castelló”.

D’una banda, la campanya que eixirà a licitació preveu la programació, promoció i prestació d’una connexió, de caràcter anual, entre Castelló i Madrid durant un període de tres anys.

La ruta haurà de disposar, almenys, de quatre freqüències setmanals, dins d’una franja horària que garantisca el màxim de connectivitat aèria.

Precisament, un dels principals elements que es valoraran en el procés són les possibilitats d’enllaç amb altres destinacions internacionals i nacionals que oferixen les aerolínies des de l’aeroport de Madrid.

D’altra banda, el contracte inclou l’establiment, a partir de 2025, d’una ruta de caràcter estival entre l’aeroport de Castelló i el de Palma. Esta connexió haurà d’operar durant un mínim de set setmanes amb, almenys, dos freqüències setmanals.

En la línia de les anteriors campanyes de posicionament impulsades per Aerocas, la companyia adjudicatària haurà de fer una campanya de promoció de l’aeroport de Castelló i de les rutes objecte de la licitació.

El contracte que ix a concurs té una duració de tres anys i un import màxim anual d’1,6 milions d’euros.

Fecha: 17/07/2024